CM ने दिए मजिस्ट्रियल जांच के आदेश; कमलनाथ बोले-मध्यप्रदेश में जंगल राज
Madhya Pradesh Indore Mhow Adivasi Girl Murder Case Update इंदौर के महू में बुधवार रात एक आदिवासी युवती की मौत के बाद बवाल हो गया। परिजन का आरोप है दबंगों ने गैंगरेप के बाद उसकी हत्या कर दी। गु
इंदौर के महू में पहले आदिवासी युवती की मौत पर जमकर बवाल हुआ। इस दौरान पुलिस की गोली से एक आदिवासी युवक की मौत हो गई। इसे लेकर प्रदेश की राजनीति गरमा गई है। CM शिवराज सिंह ने महू की घटना की मजिस्ट्रियल जांच के आदेश दिए हैं। वहीं पूर्व सीएम कमलनाथ ने इस घटना के बहाने सरकार पर निशाना साधा, उन्होंने कहा कि मध्यप्रदेश में जंगल राज है। कांग्रेस विधायक दल ने मौके पर पहुंचकर मृतक युवक के परिजनों से मुलाकात की है। गृहमंत्री नरोत्तम मिश्रा ने कांग्रेस को संवेदनशील मुद्दों पर राजनीति नहीं करने की नसीहत दी है।
दरअसल, महू में बुधवार रात एक आदिवासी युवती की मौत पर उसके परिजनों ने शव रखकर प्रदर्शन किया। परिजनों ने आरोप लगाए कि दबंगों ने गैंगरेप के बाद लड़की की हत्या कर दी। गुस्साए लोगों ने पुलिस चौकी पर पथराव कर दिया। पुलिस की गाड़ियों में तोड़फोड़ की। पुलिस ने हालात पर काबू पाने के लिए आंसू गैस के गोले छोड़े। लाठीचार्ज किया। करीब 25 हवाई फायर भी किए।
इसी बवाल में पुलिस फायरिंग में एक आदिवासी युवक की मौत हो गई। एक अन्य युवक के पैर में गोली लगी है। आईजी आर. गुप्ता ने कहा- पुलिस ने सेल्फ डिफेंस में गोली चलाई। पुलिस और प्रदर्शनकारियों की झड़प में 12 पुलिसकर्मी भी घायल हुए हैं। बडगोंदा थाना प्रभारी भरत सिंह ठाकुर गंभीर रूप से घायल हैं। उनकी आंख में चोटी लगी है।
13 लोगों पर नामजद FIR
डोंगरगांव चौकी पर पथराव करने के आरोप में 13 लोगों के खिलाफ नामजद FIR दर्ज की गई है। धारा 307 के साथ अन्य धाराओं में केस दर्ज किया गया है। वहीं 90 अज्ञात लोगों के खिलाफ भी केस दर्ज किया गया है। इनकी पहचान वीडियो फुटेज से की जाएगी। बुधवार रात पुलिस चौकी पर पथराव की घटना में थाना प्रभारी समेत करीब 20 पुलिसकर्मी घायल हुए थे।
महू पुलिस ने बताया कि जिस युवक की मौत हुई है, उसकी पहचान 18 वर्षीय भेरूलाल आदिवासी के रूप में हुई है। युवक छोटी जाम का रहने वाला बताया जा रहा है। उसका शव एमवाय अस्पताल पहुंचाया गया। पीड़ित परिवार को रेडक्रॉस सोसाइटी की ओर से 10 लाख रुपए की सहायता दी गई है। एक अन्य युवक संजय के पैर में भी गोली लगी है। ग्रामीण क्षेत्र में धारा 144 लगा दी गई है। इसके साथ ही पूरा क्षेत्र छावनी में तब्दील हो चुका है। आरोप है कि यदुनंदन धामनोद, जिला धार से युवती का अपहरण कर ग्राम गवली पलासिया लाया। यहां करंट लगा कर उसकी हत्या कर दी।
ग्रामीण एसपी भगवंत बिरदे ने बताया कि पीड़ित परिवार की शिकायत पर यदुनंदन पिता रामचरण पाटीदार के खिलाफ हत्या का केस दर्ज कर लिया है। रेप के आरोप की पुष्टि पोस्टमॉर्टम रिपोर्ट में होगी तो धारा बढ़ाई जाएगी।
पुलिस ने खदेड़ा तो हमला किया
युवती के परिजन ने बुधवार शाम को डोंगरगांव चौकी के सामने शव रखकर जाम लगा दिया। करीब एक घंटे तक प्रदर्शन चला। प्रदर्शन करने वालों को पुलिस की टीम करीब एक किमी तक खदेड़ कर वापस चौकी पर आ गई थी। इसके बाद प्रदर्शन करने वालों ने पुलिस पर गोफन से हमला कर दिया। खबर है कि पुलिस ने भी सामने से फायरिंग की। करीब एक घंटे तक मचे बवाल के बाद फिलहाल हालात काबू में है। परिजन युवती का शव लेकर चले गए हैं।
दबंग की प्रताड़ना से मौत का आरोप
युवती के परिजन का कहना है कि उसकी मौत एक दबंग युवक की प्रताड़ना के कारण हुई है। परिजन ने पुलिस पर मामला दबाने का आरोप लगाया। उनका कहना है कि पुलिस उनकी सुनवाई नहीं कर रही है।' युवती की बुआ ने आरोप लगाया कि उसकी भतीजी के साथ पाटीदार समाज के युवकों ने गैंगरेप कर हत्या की है। पुलिस ने हमारी रिपोर्ट भी नहीं लिखी।
युवती के मामा के बेटे ने आरोप लगाया कि उसकी बहन का मर्डर किया गया है। पुलिस ने उनसे सिर्फ इतना कहा कि आपकी बेटी की मौत हो गई है। पुलिस ने युवती का पोस्टमॉर्टम कराकर शव दे दिया। युवती के भाई ने किसी यदुनंदन परासिया का लेकर कहा कि वह उसकी बहन को अपनी पत्नी बता रहा है, जबकि ऐसा कुछ नहीं है।
कांग्रेस विधायक दल को युवती के पिता ने बताई कहानी
कांग्रेस विधायक दल आदिवासी युवती के पिता से मिलने पहुंचा। युवती के पिता ने बताया कि आरोपी यदुनंदन की मां ने फोनकर बताया कि यहां आ जाओ। तुम्हारी बेटी का हाथ जल गया है। मैंने कहा कि मेरी बेटी तो यहां रूम पर रहती है तो वहां कैसे आ गई। मैं किसी को साथ में लेकर आऊंगा। आधे घंटे बाद थाने से फोन आया कि आपकी बेटी का देहांत हो गया है। इसके बाद फिर पुलिसवालों के फोन पर हम गाड़ी करके वहां पहुंचे। मेरी बेटी को धामनोद से अगवा किया गया। युवक पाटीदार समाज का है।
इस घटना से जुड़े अपडेट्स 
चार थानों क्षेत्रों में सुरक्षा बढ़ाई गई
कलेक्टर एवं जिला दंडाधिकारी डॉ. इलैयाराजा टी ने मामले की मजिस्ट्रियल जांच के आदेश दिए हैं। अतिरिक्त जिला दंडाधिकारी अजय देवशर्मा को जांच अधिकारी नियुक्त किया गया है। कलेक्टर ने प्रभावित क्षेत्रों में अतिरिक्त रूप से दंडाधिकारियों को तैनात किया है। महू, बडगोंदा सहित चार थानों क्षेत्रों में सुरक्षा बढ़ा दी गई है। 500 से ज्यादा जवानों ने देर रात तक अलग-अलग हिस्सों में तैनात रहे। दो वज्र वाहन और दो फायर ब्रिगेड मौके पर मौजूद हैं। डोंगरगांव चौकी के आसपास बैरिकेडिंग भी कर दी गई है।
आरोपी की मां बोली- डेढ़ साल से था प्रेम प्रसंग
हत्या के आरोपी की मां राधा बाई ने बातचीत में दैनिक भास्कर से कहा- मेरा बेटा सच ही बोलेगा, झूठ बोलेगा तो वह मर जाएगा। डेढ़ साल से युवती और यदुनंदन का अफेयर चल रहा है। ये बात उसके घरवालों को भी पता थी। 6 दिन से वो लड़की हमारे घर में ही रह रही थी। कॉलेज में पढ़ाई कर रही थी। बुधवार को मैं और मेरा बेटा मजदूरी पर चले गए। घर में वो अकेली थी। इसी दौरान वह बिजली के रॉड से पानी गर्म कर रही थी, तभी करंट लगने से उसकी मौत हो गई।
पुलिस चौकी पर पत्थरबाजी में जयस को बदनाम करने की कोशिश
जयस संगठन के अध्यक्ष भीम सिंह गिरवाल ने पत्रकारों से चर्चा करते हुए कहा, बुधवार रात को डोंगरगांव पुलिस चौकी में हम लोगों ने आरोपी युवक के खिलाफ कार्रवाई की मांग को लेकर प्रदर्शन किया था। पुलिस प्रशासन में उस युवक के खिलाफ प्रकरण भी दर्ज कर लिया था और शव को लेकर जा रहे थे। लेकिन भीड़ में कुछ लोगों ने माहौल बिगाड़ दिया। उन्होंने पुलिस पर पथराव कर दिया और संगठन को बदनाम करने की कोशिश की। गिरवाल ने कहा कि हम भी अपने प्रयासों से असामाजिक तत्वों की पहचान कर रहे हैं। जो भी वीडियो हमें उपलब्ध होंगे, पुलिस प्रशासन को उपलब्ध करा देंगे। हम पुलिस कार्रवाई से पूरी तरह संतुष्ट है। चर्चा के दौरान कुछ शंका थी, वह दूर हो गई है।